แนวโน้มหุ้นสัปดาห์หน้าผันผวน
นักวิเคราะห์ชี้สัปดาห์หน้ามีหลายปัจจัยมีผลกับตลาดหุ้น คาดเคลื่อนไหวผันผวน
27 เม.ย. 2556

นักวิเคราะห์ชี้สัปดาห์หน้ามีหลายปัจจัยมีผลกับตลาดหุ้น คาดเคลื่อนไหวผันผวน
บริษัทหลักทรัพย์กสิกรไทย จำกัด และบริษัทศูนย์วิจัยกสิกรไทย  มองแนวโน้มตลาดหุ้นสัปดาห์หน้าระหว่างวันที่ 29 เม.ย.- 3 พ.ค. 2556 ดัชนีอาจเผชิญกับความผันผวน โดยปัจจัยสำคัญที่น่าติดตาม คงได้แก่ การประชุมธนาคารกลางยุโรป (ECB) และตัวเลขเศรษฐกิจสหรัฐฯ ที่สำคัญ อาทิ เครื่องชี้ภาวะที่อยู่อาศัย ดัชนีความเชื่อมั่นผู้บริโภค เครื่องชี้ภาคการผลิต (ISM Manufacturing) และการจ้างงานนอกภาคการเกษตร ทั้งนี้ บริษัทหลักทรัพย์กสิกรไทย คาดว่า ดัชนีจะมีแนวรับที่ 1,580 และ 1,540 ขณะที่แนวต้านคาดว่า จะอยู่ที่ 1,600  และ 1,680 ตามลำดับ
ส่วนดัชนีตลาดหุ้นไทยในช่วงสัปดาห์ที่ผ่านมาปรับเพิ่มขึ้น โดยได้แรงหนุนจากข้อมูลผลประกอบการบริษัทที่ออกมาดีและแรงซื้อเก็งกำไรของนักลงทุน ทั้งนี้ ดัชนีหุ้นไทยปิดที่ระดับ 1,582.93 จุด เพิ่มขึ้น 2.42% จากสัปดาห์ก่อน ด้านมูลค่าการซื้อขายเฉลี่ยต่อวันเพิ่มขึ้น 17.47% จากสัปดาห์ก่อน มาอยู่ที่ 60,045.20 ล้านบาท โดยนักลงทุนรายย่อย และบัญชีบริษัทหลักทรัพย์ซื้อสุทธิ ขณะที่ นักลงทุนต่างชาติและนักลงทุนสถาบันขายสุทธิ ส่วนตลาดหลักทรัพย์ MAI ปิดที่ 494.94 จุด เพิ่มขึ้น 3.27% จากสัปดาห์ก่อน
ตลาดหุ้นไทยปรับเพิ่มขึ้นในจันทร์ นำโดยหุ้นกลุ่มธนาคาร หลังข้อมูลผลประกอบการออกมาดี ก่อนที่จะปรับลดลงในวันอังคาร จากความกังวลว่าทางการอาจจะออกมาตรการในการดูแลค่าเงินบาท จากนั้นตลาดหุ้นไทยปรับเพิ่มขึ้นในช่วงที่เหลือของสัปดาห์ โดยได้แรงหนุนจากราคาน้ำมันที่ปรับตัวสูงขึ้น รวมทั้งค่าเงินบาทที่เริ่มปรับตัวอ่อนค่าลง